*U sklopu izložbe “S kolekcijom” Davida Maljkovića*

**Kiparski razgovori Žarka Violića**

Nakon prošlotjedne "Večere s" riječkim kulturnjacima Brankom Cerovcem, Damirom Čargonjom Čarlijem, Theodorom de Canzianijem, Klasom Grdićem, Igorom Rukavinom i Žarkom Violićem, u subotu 7. ožujka u Muzej moderne i suvremene umjetnosti na posebno druženje poziva kipar i multimedijski umjetnik Žarko Violić. Time MMSU nastavlja s praksom nadogradnje svog novoformiranog prostora društvenosti i javnim susretima kao integralnim dijelom izložbe "S kolekcijom" Davida Maljkovića.

Događanje nosi naziv "Kiparski razgovori Žarka Violića" i formatom se naslanja na eno-gastro “Kiparske razgovore utorkom” koje je Violić redovito održavao dok je kiparstvo predavao na riječkoj Akademiji primijenjenih umjetnosti. Violić je svoju prepoznatljivu praksu formirao oko koncepata netaktilnih zvučnih te okusno-mirisnih skulptura. Netaktilnu skulpturu, koja uključuje senzacije mirisa, okusa, svjetla i zvuka, čak je i predavao, kao gostujući profesor splitske Umjetničke akademije.

Okusno-mirisnom skulpturom oplemenit će i "Kiparske razgovore" 7. ožujka od 19 sati u MMSU-u. U njima će, pored publike, sudjelovati umjetnici\_e mlađe generacije Rino Banko, Edo Hrženjak, Ela Štefanac, Sandra Kordić i Nives Žarković, njihovi nešto stariji kolege Đorđe Jandrić, Nikola Nenadić, Slaven Tolj i Dražen Vitolović te sam Žarko Violić. Ulaz je slobodan!